paragraph_text: Trondheim (povijesni nazivi: Nidaros i Trondhjem) grad je i općina u norveškom okrugu Sør-Trøndelag, čije je i administrativno središte. S populacijom od 198.219 (2019) stanovnika treći je po veličini grad u Norveškoj. Trondheim je smješten na južnoj obali Trondheimsfjorda na ušću rijeke Nidelve. Osnovan je 997. kao trgovište i bio je glavni grad Norveške u doba Vikinga sve do 1217. godine. Grad je danas poznat po Norveškom sveučilištu znanosti i tehnologije (NTNU) kao i Sveučilišnoj bolnici svetog Olava.